O‘zbek filmlari ilk bor “DigiCon6 Asia Awards—2019” nufuzli xalqaro kinofestivalida mukofotlar uchun kurashadi

O‘zbekistonlik yosh kinoijodkorlar joriy yilning 26-noyabridan 1-dekabriga qadar davom etadigan “DigiCon6 Asia Awards—2019” xalqaro qisqa metrajli filmlar festivalida ishtirok etish uchun Gonkongga jo‘nab ketdi. Bu haqda “O‘zbekkino” Milliy agentligi matbuot xizmati “Daryo”ga xabar berdi.

Osiyo bo‘yicha iqtidorli mualliflarni topish, tanitish va ularning ajoyib ishlari uchun rag‘batlantirish maqsadida har yili kuzda o‘tkazib kelinadigan “DigiCon6 Asia Awards” mukofotiga o‘zbekistonlik yosh kino ijodkorlarning ikkita filmi — Shokir Xoliqovning “Choy” va Mahliyo Asqaraliyevaning “Sovg‘a”si taqdim etildi. Jami o‘zbekistonlik vakillar yetti kishidan iborat.
“Yosh kino ijodkorlar — milliy kinematografiyaning kelajagi, shu sabab ularning ijodiy mahorati oshishiga katta e’tibor qaratish lozim. Bizning iqtidorli yigitlar bunday nufuzli festivalda O‘zbekistonda yosh kino ijodkorlar uchun yaratilgan shart-sharoitlar va o‘zlarining qobiliyati tufayli ishtirok etishmoqda”, — deydi “O‘zbekkino” rahbari Firdavs Abduholiqov.
Firdavs Abduholiqov, shuningdek, kelgusida “O‘zbekkino” yosh kino ijodkorlar mahoratini oshirish uchun ularni har tomonlama qo‘llab-quvvatlash maqsadida bir qator loyihalar tashkillashtirishini ta’kidlab o‘tdi.
“Biz ‘O‘zbekkino’ milliy agentligi qoshida yoshlar ijodiy markazi va yoshlar ijodiy studiyasini tashkil etishni rejalashtiryapmiz. Bundan tashqari, barcha kerakli uskunalar bilan jihozlangan 150 o‘rinli ijodiy laboratoriyani ochishni mo‘ljalladik”, — dedi “O‘zbekkino” rahbari.
Shuni qayd etish kerakki, “DigiCon6 Asia”ga qatnashadigan davlatlar: Yaponiya, Xitoy, Gonkong, Hindiston, Indoneziya, Koreya, Malayziya, Singapur, Tayvan, Tailand. O‘zbekiston festivalda ilk marotaba ishtirok etmoqda. Yaponiyaning yirik media kinokompaniyasi TBS kinofestival tashkilotchisi hisoblanadi.
Ma’lumot uchun, yosh kinorejissor Shokir Xoliqovning “Choy” filmi “Kann” kinofestivalida Gran-prini qo‘lga kiritgan edi. O‘shanda “O‘zbekkino” Milliy agentligi Shokir Xoliqovga servis sovg‘a qilgan, bu esa ijtimoiy tarmoqlarda keng muhokamalarga sabab bo‘lgan edi. Rejissorning o‘zi keyinroq vaziyatga izoh berib, u “O‘zbekkino”dan shikoyat qilmagani, shunchaki ijtimoiy tarmoqdagi sahifasiga servisning suratini qo‘yib, agentlikka minnatdorlik bildirganini aytib o‘tgandi.
Shuningdek, “Choy” filmi Yevrosiyo xalqaro kinofestivalida hakamlarning maxsus mukofoti nominatsiyasida g‘olib bo‘lgan.